普利寺自周上人高明軒
作者：郭祥正
朝代：宋

paragraphs: 世人孰無累，貴彼方外人。
超然雲霞趣，迥脱生死輪。
周也漳南釋，開軒瞰漳濱。
山光并水影，二物長清新。
尤愛明月夕，蒼林變金銀。
焚香坐軒上，時或要靜賓。
幸無歌吟喧，得與麋鹿馴。
嘗茶煮山藥，長養菩提因。
豈慕富且貴，寧憂賤與貧。
我來勿厭數，從爾陶天真。